En 16-årig dreng er død efter en trafikulykke lørdag aften på Mors. Den afdøde sad på passagersædet, da hans 18-årige kammerat tilsyneladende mistede kontrollen med bilen ved 21.30-tiden. - Der er tale om en soloulykke. Ingen andre biler var involveret, siger Lars Even, vagtchef ved Midt- og Vestjyllands Politi. Dødsulykken fandt sted på Agerøvej ved landsbyen Karby på Mors. - De har mistet herredømmet over bilen. Den rammer et vejtræ i højre side af vejen og bliver så kastet ind i en udestue til et hus. Passageren bliver slået ihjel ved sammenstødet, siger vagtchefen. Føreren er kvæstet og indlagt på Thisted Sygehus. Han er uden for livsfare. Politiet ved endnu ikke, om bilisten var påvirket af alkohol. En bilinspektør ventes i løbet af en uge at kunne sige mere om årsagen til ulykken. Det var beboerne i den ejendom, som bilen ramte, der alarmerede politiet.
Føreren mistede herredømmet over bilen, der først ramte et træ og derefter ind i en udestue.